OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost lahko Svet soglasno na predlog Komisije kateri koli državi članici dovoli, da uvede posebne ukrepe, ki odstopajo od Direktive, zaradi poenostavitve obračunavanja davka ali za preprečitev nekaterih vrst davčne utaje ali izogibanja plačilu davkov.

V dopisih, ki sta bila na Komisiji evidentirana 15. februarja 2011 in 22. junija 2011, je Romunija zaprosila za dovoljenje, da uvede ukrepe, ki odstopajo od člena 26(1)(a) in člena 168 Direktive 2006/112/ES, s katerimi bi omejila pravico do odbitka v zvezi z nakupom nekaterih vrst motornih vozil in nakupom z njimi povezanega blaga in storitev na 50 %. V dopisu, ki je bil na Komisiji evidentiran 27. septembra 2011, je Romunija kasneje to zahtevo nadomestila z novo in zaprosila za dovoljenje, da zgornji ukrep uporabi samo za nekatere vrste cestnih motornih vozil, ki jih davčni zavezanci ne uporabljajo v celoti za poslovne namene. V skladu s členom 395(2) Direktive 2006/112/ES je Komisija z dopisom z dne 1. decembra 2011 o zahtevi Romunije obvestila druge države članice. Komisija je z dopisom z dne 5. decembra 2011 Romunijo obvestila, da ima vse informacije, ki jih potrebuje za presojo zahteve.

Splošno ozadje

Člen 168 Direktive 2006/112/ES določa, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za neposlovno rabo šteje kot opravljanje storitev za plačilo, če je blago upravičeno do odbitka DDV.

Ta sistem je težko uporabiti za motorna vozila zaradi več razlogov, zlasti ker je težko natančno opredeliti ločitev med poslovno in neposlovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. Zaradi velikega števila zadevnih vozil lahko tudi manjše posamezne davčne utaje pomenijo velike zneske.

Romunski davčni organi so zaprosili, da se jim namesto uporabe sistema iz Direktive dovoli, da omejijo začetni odbitek na določen odstotek in tako podjetja razbremenijo plačevanja davka na zasebno rabo. S tem se bo poenostavil sistem za vse zadevne strani in zagotovilo, da bo odstotek davka, ki bi sicer morda bil utajen, plačan.

Zahtevana omejitev je 50 %. Temelji na lastni oceni Romunije in bi se v skladu s pogoji iz predloga po dveh letih ponovno proučila v primeru, da bi Romunija zaprosila za njeno podaljšanje po letu 2014.

Novi sistem se bo uporabljal za vsa podjetja, v katerih se vozila ne uporabljajo izključno za poslovne namene. Vendar bi nekatere vrste motornih vozil bile izključene iz omejitve pravice do odbitka in bi zato bile podvržene običajnim pravilom, in sicer bi to veljalo za vsa vozila z več kot 9 sedeži (vključno z voznikovim) in z največjo dovoljeno težo obremenjenega vozila nad 3 500 kg. To področje uporabe omejuje predvsem na avtomobile, dostavna vozila, majhne dostavne tovornjake, motorna kolesa in mopede. Poleg tega je na voljo tudi podroben seznam specifičnih vozil, ki bodo izključena iz omejitve na podlagi dejstva, da se njihova neposlovna raba šteje za zanemarljivo.

Veljavne določbe na področju, na katero se nanaša predlog

V skladu s členom 176 Direktive 2006/112/ES Svet določi, kateri izdatki niso upravičeni do odbitka DDV. Do takrat dovoljuje državam članicam, da ohranijo izključitve, ki so veljale 1. januarja 1979. Zato veliko določb, ki omejujejo pravico do odbitka v zvezi z motornimi vozili, „miruje“.

Komisija je leta 2004 pripravila predlog[1], ki vsebuje pravila o kategorijah izdatkov, za katere se lahko omeji pravica do odbitka, vendar Svet o predlogu še ni dosegel soglasja.

Usklajenost z drugimi politikami in cilji Unije

Se ne uporablja.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Se ne uporablja.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Ta rešitev, ki jo je Romunija opredelila kot ustrezen ukrep, je primerljiva z drugimi prejšnjimi in sedanjimi odstopanji.

3. PRAVNI ELEMENTI PREDLOGA

Povzetek predlaganih ukrepov

Cilj predloga je dovoliti Romuniji, da uporabi ukrep, ki odstopa od člena 168 Direktive 2006/112/ES, za omejitev pravice davčnih zavezancev do odbitka DDV na izdatke, povezane z nekaterimi cestnimi motornimi vozili, kadar se vozila ne uporabljajo izključno za poslovne namene. Kadar je pravica do odbitka omejena, je davčni zavezanec z odstopanjem od člena 26(1)(a) Direktive 2006/112/ES oproščen obračuna davka na neposlovno rabo vozila. Ukrep je omejen na vozila z določenim največjim številom sedežev in določeno največjo težo, obstajajo pa določbe za omejeno število določenih izjem od pravila.

Omejitev je določena pavšalno na 50 %. To stopnjo in potrebo po ukrepih za odstopanje mora Romunija v primeru kakršne koli zahteve po podaljšanju ponovno proučiti ter o njima pripraviti poročilo. Sklep bo prenehal veljati na dan, določen v Sklepu, ali na dan, na katerega začnejo veljati pravila Unije, ki urejajo omejitve pravice do odbitkov na tem področju, pri čemer se upošteva zgodnejši datum.

Pravna podlaga

Člen 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost.

Načelo subsidiarnosti

Predlog je v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je v skladu z načelom sorazmernosti iz naslednjih razlogov:

Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.

Zaradi omejenega obsega odstopanja je posebni ukrep sorazmeren z želenim ciljem.

Izbira instrumentov

Predlagani instrument: sklep Sveta.

Druga sredstva ne bi bila ustrezna iz naslednjih razlogov.

V skladu s členom 395 Direktive Sveta 2006/112/ES o skupnem sistemu davka na dodano vrednost je odstopanje od skupnih pravil o DDV mogoče le na podlagi soglasne odobritve Sveta na predlog Komisije. Sklep Sveta je edini ustrezen instrument, saj se lahko naslovi na posamezno državo članico.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Predlog vsebuje določbo o ponovnem pregledu in določbo o prenehanju veljavnosti.

2012/0026 (NLE)

Predlog

SKLEP SVETA

o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Romunija je z dopisom, ki ga je Komisija evidentirala dne 27. septembra 2011, zahtevala dovoljenje, da v zvezi z nekaterimi cestnimi motornimi vozili uvede posebne ukrepe, ki odstopajo od določb Direktive 2006/112/ES, ki urejajo pravico davčnih zavezancev do odbitka DDV, ki se plača ob nakupu blaga in storitev, in določb, ki zahtevajo, da se na poslovna sredstva, ki se uporabljajo za neposlovne namene, obračuna davek.

(2) V skladu z drugim pododstavkom člena 395(2) Direktive 2006/112/ES je Komisija z dopisom z dne 1. decembra 2011 obvestila druge države članice o zahtevi Romunije. Komisija je z dopisom z dne 5. decembra 2011 Romunijo obvestila, da ima vse informacije, ki jih potrebuje za presojo zahteve.

(3) Člen 168 Direktive 2006/112/ES določa, da ima davčni zavezanec pravico odbiti DDV, obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Člen 26(1)(a) navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.

(4) Neposlovno rabo vozil je težko točno opredeliti, kadar pa je to izvedljivo, je zadevni postopek pogosto obremenjujoč. V skladu z zahtevanimi ukrepi je treba znesek DDV na izdatke, upravičene do odbitka za motorna vozila, ki se ne uporabljajo le za poslovne namene, z nekaterimi izjemami določiti pavšalno. Na podlagi trenutno razpoložljivih informacij Romunija meni, da je stopnja 50 % upravičena. Hkrati je treba za preprečitev dvojnega obdavčenja zahtevo za obračunavanje DDV na neposlovno rabo vozila ukiniti, kadar zanj velja ta omejitev. Te ukrepe je mogoče utemeljiti s potrebo po poenostavitvi postopka za obračunavanje DDV in po preprečevanju davčnih utaj zaradi nepravilnega vodenja evidenc in napačnih davčnih napovedi.

(5) Omejitev pravice do odbitka v skladu s posebnimi ukrepi bi se morala uporabljati za DDV, ki se plača na nakup, nabavo znotraj Skupnosti, uvoz, najem ali zakup določenih cestnih motornih vozil in na z njimi povezane izdatke, vključno z nakupom goriva.

(6) Nekatere vrste motornih vozil bi morale biti izključene iz področja uporabe posebnih ukrepov, saj se zaradi njihove narave oz. vrste dejavnosti, za katero se uporabljajo, kakršna koli neposlovna raba takšnih vozil šteje za zanemarljivo. Zato se posebnih ukrepov ne bi smelo uporabljati za vozila z več kot devetimi sedeži (vključno z voznikovim) in z največjo dovoljeno težo obremenjenega vozila nad 3 500 kg. Poleg tega bi bilo potrebno zagotoviti podroben seznam specifičnih vrst vozil, izključenih iz zgornje omejitve zaradi specifične rabe.

(7) Te ukrepe, ki odstopajo od Direktive, je treba časovno omejiti, da se lahko ocenita njihova učinkovitost in ustrezen odstotek, ker predlagani odstotek temelji na prvotnih ugotovitvah o poslovni rabi.

(8) Če Romunija meni, da bo potrebno podaljšanje ukrepa po letu 2014, mora najkasneje do 31. marca 2014 Komisiji predložiti poročilo o uporabi ukrepa, ki vsebuje ponovni pregled uporabljenega odstotka, skupaj z zahtevkom za podaljšanje.

(9) Komisija je 29. oktobra 2004 sprejela predlog[3] za Direktivo Sveta o spremembi Direktive 77/388/EGS, zdaj Direktiva 2006/112/ES, ki vključuje uskladitev kategorij izdatkov, za katere lahko velja izključitev od pravice do odbitka. V skladu s tem predlogom se lahko izključitev od pravice do odbitka uporabi za cestna motorna vozila. Ukrepi o odstopanju iz tega sklepa prenehajo veljati na datum začetka veljavnosti takšne direktive o spremembi, če navedeni datum nastopi pred datumom prenehanja veljavnosti iz tega sklepa.

(10) Odstopanje bo imelo zgolj zanemarljiv učinek na skupni znesek davčnih prihodkov, zbranih na stopnji končne porabe, in ne bo vplivalo na lastne vire Unije iz pobiranja davka na dodano vrednost –

SPREJEL NASLEDNJI SKLEP:

Člen 1

Z odstopanjem od člena 168 Direktive 2006/112/ES se Romuniji dovoli, da do 50 % omeji pravico do odbitka DDV na nakup, nabavo znotraj Skupnosti, uvoz, najem ali zakup cestnih motornih vozil in DDV na izdatke, povezane s takšnimi vozili, če se vozilo ne uporablja v celoti za poslovne namene.

Omejitev, določena v prvem odstavku, se ne uporablja za motorna vozila z največjo dovoljeno težo obremenjenega vozila nad 3 500 kg ali z več kot devetimi sedeži, vključno z voznikovim.

Člen 2

Člen 1 se ne uporablja za naslednje kategorije motornih vozil:

1) vozila, ki se uporabljajo izključno za intervencijo, varnost in zaščito ter kurirske storitve;

2) vozila, ki jih uporabljajo prodajni in nabavni zastopniki;

3) vozila, ki se uporabljajo za prevoz potnikov proti plačilu, vključno s taksiji;

4) vozila, ki se uporabljajo za opravljanje plačljivih storitev, vključno z najemom in učnimi urami vožnje, ki jih nudijo avtošole;

5) vozila, ki se uporabljajo za najem ali zakup;

6) vozila, ki se uporabljajo kot blago za namene trgovanja.

Člen 3

Z odstopanjem od člena 26(1)(a) Direktive 2006/112/ES se Romuniji dovoli, da zasebne rabe vozil, za katera velja omejitev iz člena 1 tega sklepa, s strani davčnega zavezanca oz. njegovega osebja, ali splošneje rabe za druge namene kot za namene njegove dejavnosti, ne obravnava kot opravljanje storitev za plačilo.

Člen 4

1. Ta Sklep preneha veljati na dan začetka veljavnosti pravil Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2014, pri čemer se upošteva zgodnejši datum.

2. Zahtevek za podaljšanje ukrepov iz tega sklepa se predloži Komisiji do 31. marca 2014.

Zahtevek za podaljšanje navedenih ukrepov spremlja poročilo, ki vsebuje ponovni pregled odstotka omejitve, ki se uporabi za pravico do odbitka DDV na podlagi tega sklepa.

Člen 5

Ta sklep ja naslovljen na Romunijo.

V Bruslju, 17.2.2012

Za Svet

Predsednik

[1] COM(2004) 728 final

http://eur-lex.europa.eu/LexUriServ/site/en/com/2004/com2004_0728en01.pdf

[2] UL L 347, 11.12.2006, str. 1.

[3] COM(2004) 728 final

http://eur-lex.europa.eu/LexUriServ/site/en/com/2004/com2004_0728en01.pdf